remissie
kaerle etc. doen te weten allen ieghewoirdich ende
toecommende dat wij ontfaen hebben die oetmoedighe suplicacie
van ambrosius jan ende symoen sconincx gebruederen kinderen
wylen henrycx conincx alle drie jonge gesellen ongehuwt
daer aff die voirscreven sijmoen maer oudt en is zestien jaeren off
daeromtrent woenende tot viersele onder santhoven in onsen
lande van brabant inhoudende hoe dat tsondaeghs voer
sinte marie magdaleenen dach lestleen jan goes vanden
bogaerde innegeseten des dorps van nyele heeft getrouwt
gehadt binnen die prochie van pulle een jonghe dochtere
aldaer woenachtich geheeten amel vaes ende naedien die
noen maeltijt is gehouden geweest zoe zijn sachternoens
die bruydeghoem ende die bruyt met hueren vrinden ende
maghen naevolgende der ouder manieren tsamen gegaen
tot viersele in een herberge ten huyse van jan van zande
ende alle die andere herberghen zyn insgelycx vol geweest
van volcke van diverssche dorpen zoe van nyelen santhoven
van pulle ende van viersele voirscreven ende de voirscreven supplianten
waeren insgelijcx met geselscap aldaer drinckende te
wetene de voirscreven ambrosius inden wildeman ende de voirscreven
jan ende symoen inden keyser ende ten selven tijdt sandt
de voirscreven jan goes brudeghoem zynen spelman totten voirscreven
ambrosius een vanden supplianten dat hy by hem soude willen
commen om daer te drinckene den twist die zy underlinge
te voeren gehadt hadden aengaende der voirscreven amelen zynde
bruyt daer op de voirscreven ambrosius totten speelman seyde dese
oft gelijcke woerden ick en compts hem nyet want hy
hem beduchte om deswille datter vele volcx was van nyele
by den voirscreven brudeghoem datter ongenuchte zoude mogen vuyte
commen om daer te drinckene den twist die zy underlinge
te voeren gehadt hadden aengaende der voirscreven
amelen vuytstaende hadden ende mits der hoverdyen der voirscreven
de voirscreven jan goes met zekeren zynen geselscape den voirscreven
ambrosius tot viersele aengedaen hadden ende is de voirscreven
speelman van stonden aen ewech gegaen naer den voirscreven
bruydeghoem hem seggende die antwoirde vanden voirscreven ambrosius
ende zeer corts daer nae de voirscreven ambrosius heeft gehoirt
zekere groot gevecht opde plaetse van viersele voirscreven ende
vernemende dat tselve tusschen de voirscreven van pulle santhoven
ende nyele was ende dat zy deen iegen dandere strytbaer
waeren nyet wetende wie van hen tselve toegecommen was
zoe is de voirscreven ambrosius van stonden aen vuytgeloepen
hebbende eenen stalen boghe gespannen in zyn handt met eenen
pyl oft eenen bont daerop van gelycken is de voirscreven jan
zyn broedere vuytgeloepen oyck hebbende eenen stalen boghe
in zyn hant ende siende beyde de voirscreven gebruederen dat
tselve gevecht was tusschen die van nyele ter eenre ende
die van santhoven ende pulle ter anderen zyden ende oyck
hoirende dat huer broeder symoen daer onder was met die
van pulle ende van santhoven zoe zyn de voirscreven ambrosius
ende jan achter aen gevallen met die van pulle ende
van santhoven ende heeft de voirscreven jan zynen boghe ontlost
op die van nyele maer nyemant daer van en is gequetst
geweest ende is van stonden aen de voirscreven jan by die van nyele
ter eerden geslagen geweest nyet wetende van wyen zonder
nochtans dat hy is gequetst geweest ende opgestaen zynde
zynder scheede getrocken ende heeft daermede gehouwen op
die van nyele ende onder d andere metten selven zynen messe
eenen hauw gegeven eenen van nyele geheeten jan der kinderen
willemssone op zyn hooft ende die zelve jan der kinderen
heeft noch eenen slach van eender pycken ofte stocken gehad
op zyn hooft op die selve wonde daermede de voirscreven wonde
is zeere bezwaert geweest ende de voirscreven ambrosius in
zyn aencommen riep tegen die van nyele slaet doot slaet doot
ick zalt vuytdragen vryhouden off diergelycke woorden
zonder nochtans dat hy zyn boghe heeft eenichssins gelost
gehadt maer is met beyden zynen broederen in desen
supplianten strytbaer geweest tegen die van nyele zoe
dat naedien zekere poise tselve gevecht geduert hadde
de voirscreven van nyele zyn bedwongen geweest vanden supplianten
ende anderen van hueren gheselscape achterwaerts te
deysene in welck gevecht is vanden zyden van die van
nyele gequetst geweest de voirscreven jan der kinderen vanden
voirscreven jan suppliant ende noch van eenen anderen van zynen
geselscape daer aff de supplianten nyet en weten den naem
vanden ghenen diet gedaen heeft zoe dat de voirscreven jan der
kinderen vanden voirscreven twee quetsuren binnen zeven oft
acht dagen daer nae is van levende lyve ter doot gecommen
tdwelck den supplianten vuyt gronden hens herten leet is
ende vande zyden vanden supplianten zyn insgelycx drie off
vier persoonen gequetst geweest ende mits dien dat de
voirscreven jan een vanden voirscreven gebruederen den voirscreven afflivigen
heeft gewont gehadt ende dat die andere supplianten
zyn broederen hebben mede in tselve gevecht strytbaer
geweest zoe hebben zy beduchtende rigeur van iusticie
hen geabsenteert vuyt onsen landen ende heerlicheyden
ende en souden inden selven nyet dorren wederomme commen
verkeeren oft converseren ten zy dat hen onse gracie
hier op woirde verleent alzoe zy seggen ons
daeromme oetmoedelick biddende. soe est
dat wy desen aengesien compassie ende medelyden hebbende
metten voirnoemden suplianten ende willende hen in desen gracie ende
genaede prefereren voer rigeur ende strancheyt van iusticie
zunderlinge ter eeren ende weerdicheyt van der bitter passie ons heeren
die hy leet voere ons allen op zulcken dach als huyden hebben den
selven supplianten ende elcken van hen inden gevalle als boven
quytgescolden ende vergeven scelden quyte ende vergheven vuyt
onser zunderlinger gratien by desen den dootslach voeren
verhaelt mitsgaders oyck alle peynen ende amenden corporelle
ende criminelle daer inne zy hen overmits ende vuyt saken
van tgene des voirscreven is tegens ons onse hoocheyt ende iusticie
eenichssins mogen hebben ontgaen ende hebben hen dien aengaende
gerestitueert ende gestelt restitueren ende stellen by desen tot
huere goede fame ende name in onsen lande ende hertochdom
van brabant ende allen anderen onsen landen ende heerlicheden
ende tot hueren goeden noch tertyt nyet geconfisqueert
zynde zoe verre daer eenighe waeren imponerende hier op
een eeuwich zwygen ende silencie onsen procureur generael
ende allen anderen onsen rechteren iusticieren ende officiren
onsser voirscreven landts van brabant hoedanige die zyn oft wesen
mogen satisfactie nochtans yerst ende alvoeren gedaen
der partien geinteresseerde zoe verre die noch nyet
gedaen en ware civylick alleenlyck behoudelyck
nochtans dat zy den voirscreven dootslach jegens ons civylick
beteren zullen naer gelegentheyt vander mesdaet ende
faculteyt van hueren goeden ende oyck dat zy gehouden
worden te betalen de redelycken costen van iusticien dairomme
gedaen ende naegevolght indien datter eenige geschyet
zyn ter taxacien ende arbiterscepe van onsen lieven ende
getrouwen den cancellier ende luyden van onsen raede in
brabant die wy daer toe committeren ontbieden daeromme
ende bevelen den voirscreven onssen cancellier ende luyden van
onssen rade in brabant dat voer hemlieden geroupen de
gene die daeromme behoiren geroepen te zyne zy procederen
ende doen procederen wel ende duechdelyck totter verifficacie
ende interrimente van desen onsen iegenwoirdigen brieve
ende dat gedaen ende de voirscreven civile boete ende costen van
iusticien indien datter eenige zyn getaxeert gearbitreert
ende betaelt alst behoiren zal van welcke civile boete
de ghene van onsen rentmeesters dient aengaet ghehouden wort
ontfanck te maken rekeninghe bewys ende reliqua ten doene
tot onsen prouffyte metten anderen penningen van zynen ontfange
zy onsen drossat van brabant marcgrave van antwerpen
ende alle andere onse ende onsen vassallen off smaelre
heeren rechteren iusticieren ende officieren onssen voirscreven
lants van brabant ende van overmaze hoedanige die zyn
off wesen mogen tegenwoirdege ende toecomende hueren
stedehouderen ende elck van hen zoe hem toebehoirt ende
aengaen mach den voirscreven supplianten van dese onse
gracie ende remissie inder manieren voirscreven rustelyck
ende peyselyck doen ende laten genyeten ende gebruycken
sonder hemluyden off eenich van hen te doen noch te laten
gheschien in lyve noch in goede eenich hinder letsel
oft moyenesse ter contrarien maer inden huerluyder
lyven off onverbuerden goeden daeromme gevanghen becommert
off gearresteert waren dat zy die die terstont stellen oft
doen stellen tot volcommen delivrance ende stakinge want
ons alsoe belieft ende ten eynde dat dit goet vaste
ende gestadich blyve tot eeuwighen daghen zoe hebben wij
onsen zegel hier aen doen hanghen behoudelyck in anderen
zaken ons recht ende eenen yegelycken tzyne in allen
gegeven in onse stede van bruessel op den goeden vrydach
inde maent van april int jaer onsses heeren duysent vijfhondert
ende dryendertich van onsen keyser rycke t v° ende
van onsen rycken van castillien ende andere t xix°
aldus stont ghescreven opde plycke byden keyser
in zynen rade ende gheteekent l. de zoete visa etc.
ghecollacionneert tegens
originale brieven by my
j. de cock